Early B snoer kragte met Jack Parow en Justin Vega - Afrikaanse Musiek Nuus
Die gewilde en bekroonde kletsrymer van Port Elizabeth, Early B, se spitsvondige lirieke en humoristiese musiekstaaltjies, het oor die afgelope paar maande groot opslae in die musiekbedryf gemaak en verskeie treffers opgelewer, waaronder sy mees onlangse suksesverhaal, Ben Ten.
Dié snit het nie net bo-aan die treffersparades van groot radiostasies gekuier nie, maar die skreeusnaakse musiekvideo is ook reeds deur bietjie meer as 250 000 aanhangers op YouTube gekyk.
"Dis eintlik net 'n liedjie vol pret. Ek hou daarvan om mense te na te maak en in PE, wanneer ouens 'n dame sien wat lekker gebou is, sê hulle dit presies soos wat ek dit in die koor sing: 'Daai kind het potte, whuh'. Dis al so 'n gewilde spreekwoord in die area, dat selfs die kinders dit gebruik," vertel Early B.
"Ek wou net iets lig doen op die awesome ritme wat Justin geskep het. Almal het so 'n bietjie nodig om los te ruk, te dans en te lag. Daar is baie ernstige snitte op my album en dit was nodig om ligter liedjies ook in te bring om die balans te herstel."
'n Lekker tong-in-die-kies musiekvideo word vir Potte beplan en dit sal heel moontlik in Port Elizabeth verfilm word deur Slice of Life Productions saam met wie Early B al voorheen gewerk het.
"Ons beplan om in November te skiet en dan in Desember vry te stel omdat hierdie so 'n lekker vakansieliedjie is. Omdat my musiek nie gewoon is nie, wil ek ook hê die video moet anders wees en daarom gaan geen bekende plekke in die tonele gebruik word nie," verklap hy.
Early B, oftewel Earl Swartz, is bekend vir sy vlymskerp humor en sielvolle sosiale kommentaar. Die kunstenaar (29) het, oor die afgelope nege jaar, 'n gereelde gesig geword by van die land se grootste feeste en konserte, soos die KKNK. As akteur, het hy ook al verskyning gemaak in plaaslik-vervaardige televiereekse soos Hotel Songololo en Kniediep in Kookwater. Hy is veral bekend vir sy treffer, Cerebellum, wat nie net aan hom 'n Ghoema-toekenning besorg het vir Beste Hip-Hop-liedjie in 2017 nie, maar ook verskeie weke bo-aan die kletsrymtreffersparades van verskeie groot radiostasies gepronk het.
Potte, wat in Augustus 2018 vrygestel is, is reeds baie goed deur die publiek ontvang. "Dit het in die eerste paar weke sommer 'n "gunstelingster" gekry op iTunes, wat beteken dat die publiek dit goed aanvaar en kies om meer te speel. Ek deel letterlik elke dag omtrent drie video's van mense wie my tag op sosiale media waar hulle die liedjie speel en dans. Dis presies wat ek wou hê," deel die kunstenaar trots oor sy nuutste vrystelling.
"My ma mag my dalk 'n bietjie snaaks aankyk, maar ek glo dis die perfekte liedjie vir die tyd van die jaar en dat die jonger generasie dit veral sal geniet," voeg hy by.